ועדת הפנים ואיכות הסביבה, כנסת 16, פרוטוקול מספר 30, 2003-06-16 09:00

יורי שטרן: בוקר טוב.

יורי שטרן: אנחנו מכנסים את הישיבה לבקשתו של יושב ראש ועדת הפנים ואיכות הסביבה לשעבר, חבר הכנסת משה גפני.

יורי שטרן: הוא ביקש להעלות את נושא קריות החינוך בדחיפות.

יורי שטרן: אני יודע שחבר הכנסת משה גפני לא מבקש דברים מיותרים, אלא דברים שעם ישראל באמת זקוק להם ולכן אני נעניתי מייד לבקשתו.

יורי שטרן: אני מבין שלפני כמה שנים היה דיון בנושא הזה.

יורי שטרן: אני מבקש מחבר הכנסת גפני להציג את הנושא.

משה גפני: אדוני היושב ראש, קודם כל אני מודה לך על כך שנענתה לבקשתי וזימנת את הישיבה ממש בדחיפות.

משה גפני: הסיבה שביקשתי לזמן את הישיבה הזו כל כך בדחיפות היא מכיוון שבשבוע שעבר הגיע מכתב חסר תקדים ממנכ"ל משרד הפנים.

משה גפני: אני לא זוכר מקרים שזה נעשה באופן כזה.

משה גפני: יום אחד מגיע מכתב למנהלי קריות החינוך שבמשך כל השנים הם זוכים לתקציבים שהם בעצם שירותים מוניציפליים, ובו מודיעים להם שבשנת 2003 פשוט מפסיקים את התקציב הזה.

משה גפני: לא באים ואומרים שמקצצים, או שמקצצים קיצוץ רוחבי, או שמקצצים חלק, או שהקיצוץ יהיה בעוד שנתיים כדי שהם ייערכו לעניין הזה.

משה גפני: מדובר על קיצוץ שנראה שהוא כאילו עם גיליוטינה.

משה גפני: בלי לדבר עם אף אחד, הודיע מנכ"ל משרד הפנים לראשי קריות החינוך שהם מפסיקים וזהו, מעכשיו לעכשיו.

משה גפני: אני אקריא לכם את מכתבו של מנכ"ל משרד הפנים: "לכבוד מנהלי קריות החינוך.

משה גפני: הדיונים על גובה תקציב המשרד לשנת 2003 ובתוך זה תקציב השלטון המקומי על כל נגזרותיו, נסתיימו רק בימים אלה.

משה גפני: הקיצוץ העמוק בתקציבי המשרד בכלל ובפרט בשלטון המקומי, חייבו את המשרד לבחינת סדרי העדיפויות מחדש.

משה גפני: לאור זאת הוחלט כי בשנת 2003 לא יעניק משרד הפנים תמיכה לקריות החינוך.

משה גפני: בברכה, מרדכי מרדכי".

משה גפני: לא מדובר על עוד שנתיים.

משה גפני: אדוני היושב ראש, הדבר הזה הוא דבר שהוא בלתי מתקבל על הדעת.

משה גפני: צריך פיקוח פרלמנטרי על דבר כזה.

משה גפני: אני לא חושב שמישהו יכול לעמוד בזה.

יורי שטרן: בכמה קריות מדובר?

משה גפני: נמצאים פה מנהלי הקריות והם יוכלו לתת את הנתונים.

2175: יש 25 קריות חינוך מכל הגוונים, מכל החוגים.

2175: יש קריטריונים לכל קריה כזו.

2175: חייבים להיות לה 50 דונם אדמה, חייבים להיות תלמידים שישנים בפנימייה, ובכלל כמות מסוימת של תלמידים.

2175: מדובר על 25 מוסדות הגדולים ביותר בישראל.

דוד אזולאי: למעשה, קריות חינוך זה רשות מוניציפלית בתוך רשות מוניציפלית.

דוד אזולאי: רוב הילדים שלומדים בקריות החינוך הם ילדי חוץ, וראשי הרשויות המקומיות אומרים: למה אנחנו צריכים לממן את ילדי החוץ?

דוד אזולאי: לכן, קבעו להם תקציב מסגרת נפרדת.

דוד אזולאי: כל קריית חינוך כזו מקבלת תקציב עצמאי, והיא לא מקבלת שום תקציב מאף רשות מקומית.

דוד אזולאי: השר פורז קיצץ היום את התקציב הזה, אבל הוא לא אמר מהיכן ייקחו במקום.

דוד אזולאי: זה אומר שהוא פשוט מייבש אותם.

יורי שטרן: על כמה תלמידים מדובר?

דוד אזולאי: מדובר על למעלה מ-30 אלף תלמידים ואפילו יותר.

דוד אזולאי: קריות החינוך הן מכל הזרמים, דתיים וגם לא דתיים.

יורי שטרן: איזו קריית חינוך לא דתית יש?

2175: מקווה ישראל, בן שמן.

משה גפני: אדוני היושב ראש, יכול להיות שהיה צריך לקיים דיון על כל המערך הזה, אולי אפשר לשנות, אולי אפשר לעשות את זה אחרת.

משה גפני: אבל, איך אפשר לבוא עכשיו עם סכין ולומר להם: רבותיי, תתמודדו עכשיו לבד?

יורי שטרן: מאיפה מגיע התקציב?

דוד אזולאי: רוב התקציב מגיע ממשרד הפנים וממשרד החינוך.

2175: משרד החינוך מתקצב את הלימודים עצמם כמו כל בית ספר.

2175: הלוגיסטיקה והכל זה קריית חינוך שירותים מוניציפליים.

2175: למשל, חשמל, ואשפה הם דברים שכל בית ספר מקבל מהמועצה.

2175: היות ואנחנו קולטים תלמידים מכל הארץ אומרת לנו המועצה האזורית, המועצה המקומית: מה אתם רוצים מאיתנו?

2175: לכן עשו סידור כבר לפני 15 שנה שמקבלים ישירות ממשרד הפנים.

משה גפני: אני מציע שמר אברהם פרידמן יאמר כמה דברים.

אברהם פרידמן: אני מנכ"ל קריית חינוך אור החיים בבני-ברק.

אברהם פרידמן: עיקרי הדברים נאמרו כאן.

אברהם פרידמן: מדובר ב-30 קריות חינוך.

אברהם פרידמן: מאחר והתלמידים באים מכל הארץ, הם חיים בפנימייה, ראש הרשות בדרך כלל אומר:

אברהם פרידמן: למה אני צריך לתת שירותים לתלמידים שמגיעים מערים אחרות?

אברהם פרידמן: זה בעל משמעות מאחר ומדובר במוסדות גדולים.

אברהם פרידמן: כל פנימייה קטנה או כל בית ספר קטן בתוך הרשות, באופן טבעי מקבל את השירותים מהרשות המקומית.

אברהם פרידמן: בגלל שמדובר בקריית חינוך גדולה עם הרבה תלמידים, יש סידור של 15-20 שנה שקריות החינוך האלה היו מקבלות את התקציב שלהן מהשלטון המרכזי.

יורי שטרן: מהי הנישה הייחודית של הקריות האלה?

יורי שטרן: כלומר, מה הן נותנות שמוסדות החינוך האחרים לא נותנים?

אברהם פרידמן: המאפיין שלהם הוא בעיקר הגודל שלהם.

יורי שטרן: אני שואל, מה התפקיד החינוכי שלהן?

צבי צוויבל: זה בית ספר תיכון רגיל כמו כל בית ספר.

יורי שטרן: איזו אוכלוסייה מגיעה לשם?

צבי צוויבל: האוכלוסייה היא מגוונת.

צבי צוויבל: זה יכול להיות שכבות מצוקה, זה יכול להיות הכל.

יורי שטרן: פעם היה ניסיון לסגור את מקווה ישראל והיה הרבה מאוד רעש סביב זה, כי מדובר במוסד קלאסי.

יורי שטרן: בסופו של דבר השאירו אותו לא בגלל משהו ייחודי חינוכי, אלא בגלל ההיסטוריה והקונוטציה.

יורי שטרן: מה ההצדקה המיוחדת לקיום מוסדות כאלה לעומת מוסדות חינוך אחרים?

ניסן סלומינסקי: לא דנים פה על סגירת המוסדות האלה.

ניסן סלומינסקי: משרד הפנים הוא לא הגוף שיכול לסגור מוסדות חינוך.

ניסן סלומינסקי: משרד החינוך מממן את החלק התקציבי בכל מוסד חינוך רגיל, ואת החלק המוניציפלי כמו: פינוי אשפה, תאורה, ניקיון, מים, כבישים, מחויבת הרשות המקומית לעשות כי זה מוסד שנמצא בתחומה.

ניסן סלומינסקי: במוסדות חינוך גדולים רוב התלמידים באים מבחוץ, ולכן הרשויות התחילו להתחכם.

ניסן סלומינסקי: הן אמרו: למה אנחנו צריכות לתת לילדים שמגיעים ממקומות אחרים, בשעה שלנו אין כסף?

ניסן סלומינסקי: הן התחילו לזלזל ואז משרד הפנים נכנס והוא אמר:

ניסן סלומינסקי: אני אגדיר גופים מסוימים כקריות חינוך, ובמקום לתת לרשות לעשות את הטיפול המוניציפלי אני מעביר את החלק היחסי ישירות למוסד.

ניסן סלומינסקי: ואז המוסד יכול לטפל גם בחשמל, בביוב, במים, בכבישים ובגינון והוא לא זקוק לרשות המקומית.

ניסן סלומינסקי: משרד הפנים רוצה עכשיו לבטל את ההגדרה הזו ופתאום המוסדות האלה נשארים ללא הנושא הזה, כשהרשות המקומית בכלל לא מתכוונת לטפל בהם.

צבי צוויבל: אני רוצה להביא דוגמא.

צבי צוויבל: אם אין לך בטיחות אתה גם לא יכול להיות מוסד בטיחותי.

צבי צוויבל: זה פשוט קיפוח של אוכלוסייה שזכאית על פי כל דין.

צבי צוויבל: זה לא קרה רק בממשלת "שינוי", זה היה גם כאשר חיים רמון ואהוד ברק היו שרי הפנים, וכולם הבינו שזה פשוט קיפוח, יש עניין של קיפוח.

טיבי רבינוביץ: אני קודם כל מתנצל בפני חברי הוועדה על כך שהשר לא היה יכול להגיע לדיון פשוט בגלל התחייבויות קודמות.

יעקב ליצמן: למה לא שלחתם את המנכ"ל?

טיבי רבינוביץ: אני לא יודע למה המנכ"ל לא נשלח.

טיבי רבינוביץ: הקיצוץ בקריות החינוך נבע מ - - -

משה גפני: זה לא היה קיצוץ, ביטול.

טיבי רבינוביץ: הביטול נבע בגלל הקיצוץ העמוק.

יורי שטרן: את זה אנחנו קראנו במכתב.

יורי שטרן: אני רוצה לשאול אותך, האם יש לכם זכות לקחת 30 או 50 אלף תלמידים ולהשאיר אותם ללא תקצוב?

משה גפני: ללא שירותים מוניציפליים.

יורי שטרן: כן, זו המשמעות של ההחלטה הזו.

יורי שטרן: לוקחים 50 או 40 אלף תלמידים ומשאירים אותם ללא תקצוב.

יורי שטרן: זאת אומרת, פשוט מפלים.

טיבי רבינוביץ: אני לא יודע עד כמה אני יכול לענות לך על השאלות.

טיבי רבינוביץ: אני אומר לכם את מה שאני אוכל לומר, ומה שלא אתם רשאים לדרוש תשובות מאנשים אחרים.

טיבי רבינוביץ: קודם כל, משרד החינוך אמור לתקצב מוסדות חינוך, ורשויות מקומיות אמורות לתת שירותים מוניציפליים.

טיבי רבינוביץ: כמעט ואין מצב שבו משרד הפנים תומך שלא במישרין בגופים.

יעקב ליצמן: אמרת "כמעט".

טיבי רבינוביץ: אני אומר לך למה אמרתי "כמעט".

טיבי רבינוביץ: אני אמרתי "כמעט" מאחר ואני לא נמצא הרבה זמן בתפקיד וכדי להיות זהיר.

טיבי רבינוביץ: אני לא מכיר עוד מקרים.

טיבי רבינוביץ: דבר נוסף, שירותים מוניציפליים קוצצו גם במקומות אחרים.

יורי שטרן: תבדיל בין לקצץ לבין לבטל.

טיבי רבינוביץ: וגם בוטלו.

טיבי רבינוביץ: למשל, תמיכות במענקי קליטה קוצצו.

טיבי רבינוביץ: כל הקיצוץ הזה שנכפה על משרד הפנים על סך 8 מיליון שקל, חייב את המשרד ואת השר להיערך בצורה שונה.

טיבי רבינוביץ: לכן, היו מקרים שבהם קוצצו תקציבים והיו מקרים שבהם בוטלו תקציבים.

טיבי רבינוביץ: מאחר ומוסדות חינוך אמורים להיות מתוקצבים על ידי משרד החינוך, ומאחר ושירותים מוניציפליים ניתנים על יד הרשויות המקומיות, החליט שר הפנים לבטל את ההקצבה.

יורי שטרן: אני מכיר את אברהם פורז כחבר כנסת, ואנחנו עכשיו מתחילים להכיר אותו יותר כשר.

יורי שטרן: כחבר כנסת הוא היה דוגמא בולטת לפרלמנטר שתמיד דגל וקידם את הניהול התקין.

יורי שטרן: חלק מהניהול התקין שהוא חלק מאוד חשוב, הוא שאתה לא מקבל החלטות בלתי אחראיות.

יורי שטרן: זאת אומרת, אם אתה כמשרד הפנים מקבל החלטה שלא מעניינך לתקצב משרד חינוכי, אז לפני שאתה מחליט לבטל, אתה צריך לשבת עם משרד החינוך, אתה צריך לבנות מחדש את מערכת התקצוב של הרשויות המקומיות ואתה צריך לחייב אותן לתקצב את המוסדות האלה.

יורי שטרן: אתה גם לא אומר: זה לא שייך לי ולכן אני מבטל.

יורי שטרן: כך מתנהל ניהול תקין.

יורי שטרן: אני מצפה מאברהם פורז שהוא ימשיך בקו שהוא תמך בו וקידם אותו כאשר הוא היה חבר כנסת.

יורי שטרן: זה לא יכול להיות, לא ייתכן, זה פשוט נושא למבקר המדינה.

יורי שטרן: אולי פשוט לא השקעתם מספיק מחשבה או דיון בנושא הזה.

יורי שטרן: אתם הגעתם למסקנה שזה לא אמור להיות תקצוב ישיר על ידי משרד הפנים, זה הרי דבר שהוחלט עליו לפני 15 שנה.

יורי שטרן: לא החליטו את זה סתם, אנשים פה נימקו מדוע התקבלה החלטה שכזו.

יורי שטרן: ברגע שאתם מחליטים, חובה עליכם לקיים דיונים מערכתיים בשביל למצוא פתרון.

יורי שטרן: אתם השלטון, אתם לא יכולים לומר: אנחנו החלטנו לבטל ולכן תמצאו את הפתרון לבד, מה זה?

יורי שטרן: מי ימצא פתרון?

יורי שטרן: האם התלמידים ימצאו פתרון?

יורי שטרן: האם ראשי הרשויות יחליטו פתאום להיות נדבנים?

ניסן סלומינסקי: עד כמה שידוע לי, קיצצו את הרשויות המקומיות ב-65%.

ניסן סלומינסקי: האם הן עוד ייקחו על עצמן את הטיפול בקריות נוספות?

ניסן סלומינסקי: האם מישהו דיבר איתם?

ניסן סלומינסקי: האם יודעים מזה בכלל?

יורי שטרן: זו פשוט דוגמא לחוסר אחריות זועקת לשמיים, באמת.

ניסן סלומינסקי: אני בטוח שהשר לא ידע על מה מדובר.

ניסן סלומינסקי: אמרו לו: יש קריות חינוך שאנחנו מתקצבים והוא אמר: מה פתאום אנחנו, זה צריך להיות במשרד החינוך.

ניסן סלומינסקי: אף אחד לא עידכן אותו שמדובר בכלל בסוג שונה של תקצוב שהוא קשור לנושא המוניציפלי.

ניסן סלומינסקי: אני לא מעלה על דעתי שהשר פורז היה עושה דבר שכזה.

דוד אזולאי: יש תקציב מוניציפלי ליישוב חברון וגם שם השר פורז קיצץ.

משה גפני: ביטל.

דוד אזולאי: ביטל את זה בדיוק כפי שהוא עשה לקריית החינוך.

דוד אזולאי: אנשי חברון היהודית קמו ואמרו: מה פתאום?

דוד אזולאי: מה שקרה הוא שהלכו לשר האוצר ושר האוצר החזיר להם בחזרה את השניים וחצי מיליון שקל והוסיף להם.

יורי שטרן: טיבי, אתה שליח של השר.

יורי שטרן: ההחלטה היא אחת ההחלטות המרגיזות והמעוותות שאפשר היה לקבל.

יורי שטרן: חבר הכנסת בריזון, יש בין 30 ל-50 תלמידים בקריות החינוך השונות.

יורי שטרן: יש קריות חינוך חילוניות ויש דתיות, ויש חרדיות.

יורי שטרן: אלה פנימיות שקולטות ילדים מכל הארץ, והן לא שייכות לאף רשות מבחינת אזורי החינוך, ולכן הרשויות לא רוצות לממן אותן.

יורי שטרן: לפני 15 שנה נקבע הסדר במשרד הפנים שהתקיים על ידי כל השרים שהתחלפו.

יורי שטרן: ההסדר הוא שמשרד הפנים יתקצב אותם במישור המוניציפלי ישירות כי הרשות המקומית לא רוצה לטפל בהם, כי התלמידים לא שייכים לה.

יורי שטרן: משרד החינוך מתחזק אותם כמו כל מוסד חינוכי ומשרד הפנים נותן להם את מה שמגיע לשירותים המוניציפליים, את מה שהם היו אמורים לקבל מהרשות המקומית.

טיבי רבינוביץ: השר בחן את הנושא לפני שהוא קיבל החלטה.

טיבי רבינוביץ: בסמכותו לקבל את ההחלטה, אפשר לחלוק עליו.

טיבי רבינוביץ: אבל, מה לעשות?

טיבי רבינוביץ: זה בסמכותו.

טיבי רבינוביץ: דבר נוסף, אפשר לבוא בטענה לשר שהוא לא מתקצב, אבל גם אפשר לקחת את הרשויות המקומיות ולבוא בטענה אליהן על כך שהן לא מתקצבות.

יעקב ליצמן: זה תפקיד השר.

משה גפני: מי אתה מציע שייעשה את זה?

יורי שטרן: שלטון לא יכול לבטל את התקציב לגוף חי בצורה שרירותית ולומר לו: לך תסתדר.

יורי שטרן: זה אסור, כל היתר אפשר.

יורי שטרן: השר יכול לקיים אצלו ישיבה עם הרשויות המקומיות, הוא יכול לקיים ישיבה עם שרת החינוך.

יורי שטרן: הוא לא יכול סתם לבטל.

יעקב ליצמן: אני רוצה שהתקציבנית של משרד הפנים תודיע לפרוטוקול האם לאחר ההורדה הזו לקריות החינוך יש עוד כאלו שעדיין מקבלים כסף ממשרד הפנים בדומה לקריות חינוך.

יעקב ליצמן: אני רוצה שיגידו לפרוטוקול שלא ואחר כך נראה מה לעשות.

יעקב ליצמן: יש את הדוגמא של היישוב חברון ויש מקומות אחרים שעדיין מקבלים.

יורי שטרן: האם יש עוד הסדרים מיוחדים שבהם איזשהם גופים או מוסדות מקבלים תקצוב לשירותים מוניציפליים שלא באמצעות הרשות המקומית, אלא באופן ישיר?

משה גפני: או תקציב מיוחד.

יעקב ליצמן: אני מניח שהתקציבנית משלמת ולכן היא צריכה לדעת על זה.

לילי פיינטוך: יש את בתי היהודים בחברון ואת זה אמרת.

לילי פיינטוך: החזירו את זה חזרה למצבו.

לילי פיינטוך: חבר הכנסת ליצמן, אני לא יודעת למה אתה חותר, אין לי מושג למה הכוונה.

לילי פיינטוך: אני יכולה לומר מה עוד קוצץ.

לילי פיינטוך: זה לא הסעיף היחידי שקוצץ.

יעקב ליצמן: לא, אנחנו יודעים מה קוצץ.

יעקב ליצמן: לא מעניין אותי כרגע מה קוצץ כרגע.

יעקב ליצמן: אותי מעניין האם יש עוד מקומות שאתם עדיין נותנים להם תקציבים, כמו היישוב בחברון שאחר כך התקציב החוזר, כפי שאתם אמורים לתת לקריית חינוך.

לילי פיינטוך: אני לא יודעת כל כך מה לענות, אבל בעיקרון אתם מכירים את סעיפי 18 בדיוק כמוני.

יורי שטרן: אני לא מכיר, תדברי אליי.

לילי פיינטוך: כל התקציבים קוצצו, אין סעיף שלא קוצץ.

יורי שטרן: אני מדבר על ביטול, לא על קיצוץ.

לילי פיינטוך: לגבי ביטול, יש שלושה סעיפים שבוטלו לחלוטין.

משה גפני: מה לא בוטל?

לילי פיינטוך: לא בוטלו מענקי איזון, לא בוטל - - -

יורי שטרן: סליחה, השאלה הייתה מאוד ברורה ואני אחזור עליה.

יורי שטרן: ההסדרים המוניציפליים הייחודיים האלה, כאשר מוסד מקבל מה שבדרך כלל נותנים דרך רשות מקומית, יישארו?

לילי פיינטוך: האם קליטה נחשב לדבר כזה?

יורי שטרן: לא.

משה גפני: חברון, כן נחשב.

לילי פיינטוך: שיפוי בגין אזרחים ותיקים לא בוטל, קוצץ.

לילי פיינטוך: מענק בגין פנסיה צוברת קוצץ.

לילי פיינטוך: אם אתם מנסים למצוא סעיף דומה לזה אז הרשות לפיתוח ירושלים היא דומה לזה והיא בוטלה לחלוטין.

לילי פיינטוך: מענקי קליטה שזה עזרה נוספת לרשויות המקומיות דרך משרד הפנים קוצץ לחלוטין.

יורי שטרן: קוצץ או בוטל?

לילי פיינטוך: בוטל.

יורי שטרן: גרוע מאוד.

לילי פיינטוך: נכון, גרוע מאוד.

לילי פיינטוך: כל מה שקשור לביטחון וכבאות לא בוטל בכלל.

דוד אזולאי: אני מבין שחייבים לקצץ.

דוד אזולאי: כולנו היינו שמה, אנחנו יודעים מה זה, אין ברירה.

דוד אזולאי: אפשר להחליט שמבטלים לעיריית בני-ברק את כל מענק האיזון במסגרת הקיצוץ התקציבי.

דוד אזולאי: צריך לקצץ, וצריך להתייעל והכל נכון.

דוד אזולאי: אבל, פה לא מדובר על קיצוץ.

דוד אזולאי: מדובר על זה שסכום של 8 מיליון בוטל.

דוד אזולאי: יש הבדל גדול.

משה גפני: מדובר על 7 מיליון.

2175: יש שני תקציבים ושניהם בוטלו.

לילי פיינטוך: תקציבי הפיתוח בוטלו לחלוטין במשרד הפנים.

יורי שטרן: היה הסדר עם שר האוצר על כך שחלק יוחזר.

יורי שטרן: אני השתתפתי במשא ומתן.

לילי פיינטוך: עוד לא הוחזר שום דבר בשלב זה.

דוד אזולאי: החשש הגדול שלי הוא מזה שההחלטה היום התקבלה בצורה שרירותית.

דוד אזולאי: יצא מכתב מהמנכ"ל שמבטל לקריות החינוך את התקציב.

יורי שטרן: מה שקרה פה הוא אבסורד, זה פשוט חוסר אחריות מוחלט.

יורי שטרן: השר מחליט שמוסדות נתמכים מסוימים מפסיקים לגמרי תמיכה ולא מעניין אותו איך הם יסתדרו.

יורי שטרן: זה לא איזשהי תוספת שאפשר לחיות בלעדיה.

יורי שטרן: מדובר ב-30 או 50 אלף תלמידים שנשארים ללא שירותים מוניציפליים.

יורי שטרן: איך משרד ממשלתי יכול לקבל החלטה כזו מבלי לשאול את עצמו שאלה, מה יהיה התחליף?

יורי שטרן: אם התחליף הוא הרשויות המקומיות אז מישהו צריך לחייב אותן, אם זה משרד החינוך אז יש צורך במשא ומתן עם משרד החינוך.

יורי שטרן: אי אפשר לקבל החלטה שלטונית שכזו מבלי שיתבצע איזשהו מהלך שהמטרה שלו למצוא תחליף חלקי, כי הכל מקוצץ.

לילי פיינטוך: כגורם מקצועי אני יכולה לומר לך שזה נעשה בדיוק באותה מידה לרשויות מקומיות.

לילי פיינטוך: מהיום למחר הן קיבלו הודעה שאין להן מענק, והרבה יותר קשה לרשות להתמודד בלי מענק.

יורי שטרן: הרשות המקומית תתקשה לתפקד ללא מענק, אבל היא לא תמות.

יורי שטרן: יש חמאה ויש לחם.

יורי שטרן: פה מדובר על לחם.

יורי שטרן: פה מדובר על כך שאתה לוקח דבר שהוא חי וקיים וזורק אותו לפח.

יורי שטרן: יש הבדל כי מענק איזון הוא בכל זאת חלק מהתקציב ופה מדובר במלוא התקציב.

יורי שטרן: כל מה שהוא לא קשור לתקציב שעות הלימוד כמו: מגורים וביטחון, דברים שאמורים להגיע מהרשות המקומית, אמור לבוא ממשרד הפנים.

משה גפני: חבר הכנסת רוני בריזון, אתה לא היית בתחילת הדיון אבל אחד הדברים שקובעים בעניין הזה של קריות החינוך הוא עניין השטח.

משה גפני: זה התקציב המוניציפלי.

משה גפני: הרשויות המקומיות אמרו: אנחנו לא אחראים לזה, לכן בא משרד הפנים לפני 15-20 שנה ואמר שבמקום שהרשות המקומית תחויב בזה, קריות החינוך תקבלנה תקציב מוניציפלי.

משה גפני: זה בעצם רשות מוניציפלית לצורך העניין הזה, מדובר בסכומים לא גדולים.

יורי שטרן: לרשות מקומית יש כסף מארנונה ומדברים אחרים, ויש מענק איזון כשיש צורך, כשיש פער.

יורי שטרן: פה מדובר בכך שאין ארנונה ואין שום דבר.

יעקב ליצמן: אנחנו מקדמים בברכה שהשר החזיר 2.5 מיליון שקל לחברון.

יעקב ליצמן: אני חושב שזה חשוב ואני רוצה שזה יהיה בפרוטוקול.

משה גפני: דרך אגב, למה פורז החזיר לחברון?

יעקב ליצמן: כי יש פריימריס בליכוד.

דוד אזולאי: ביבי הורה לו לבצע.

משה גפני: אדוני היושב ראש, בעידן החדש של קיצוצים ותוכנית כלכלית בו אנו נמצאים היום אפשר לקיים דיון על מה שהיה בעבר.

משה גפני: אולי אפשר לשפר ולייעל.

משה גפני: המשמעות של ביטול התקציב הזה בקריות החינוך הוא שמחר בבוקר לא יפנו שם אשפה, לא תהיה תאורה, ולא תהיה שם בטיחות.

משה גפני: אלו דברים חמורים ביותר.

משה גפני: קיצוץ אפשר לעשות מעכשיו לעכשיו וזה גם מאוד כואב.

משה גפני: אבל, ביטול שיביא לכך של30-50 אלף תלמידים לא יהיו שירותים מוניציפליים, כולל נושא הבטיחות, הוא דבר שאין לו אח ורע.

משה גפני: אני חושב שצריך לפנות אליו ולומר לו קודם כל לבטל את הביטול.

יורי שטרן: אני מוחה בשם הוועדה על כך שההחלטות מעין אלה מתקבלות בהתנערות מוחלטת מאחריות המערכת לקיום המוסדות האלה.

רוני בריזון: אני חושב שאדוני מנסח את זה יותר מידיי בחומרה.

משה גפני: למה זה בחומרה?

רוני בריזון: למה לדבר על חוסר אחריות מוחלטת ועל כל מיני דברים כאלה?

משה גפני: לא שמענו שום הסבר.

רוני בריזון: לא שמענו הסבר היא טענה שהיא בהחלט מתקבלת.

רוני בריזון: אבל, למה לדבר על חוסר אחריות מוחלטת?

יורי שטרן: אני לא כללתי את זה עכשיו במשפט שלי.

רוני בריזון: אני אמנע מהצבעה, אני הגעתי רק עכשיו.

רוני בריזון: אני אינני חושב שאני מספיק מבין בנושא הזה.

ניסן סלומינסקי: אני רוצה להציע הצעה סבירה שהיא אולי תהיה מקובלת.

ניסן סלומינסקי: אני מציע שהוועדה תפנה לשר בקריאה לעכב את הביטול עד שיתקיים כאן דיון רציני בהשתתפות השר בנושא הזה, ועד אז לבטל את הביטול.

יעקב ליצמן: לא, אני מציע משהו אחר.

יעקב ליצמן: אני מציע שאנחנו נפנה ונאמר שעד סוף שנת התקציב הוא מחזיר מיידית, כי אי אפשר להעמיס על מישהו אחר באמצע שנת תקציב.

יעקב ליצמן: אנחנו נדון עם השר לקראת שנת התקציב הבאה.

רוני בריזון: אני הייתי מציע שהוועדה תזמין את השר.

ניסן סלומינסקי: הוא הוזמן.

רוני בריזון: אני חושב שיהיה קשה לסרב להזמנה שנייה.

רוני בריזון: אני חושב שהשר ישמח להסביר את הנושא.

יורי שטרן: חברים, ההצעה שלי היא כזו.

יורי שטרן: אנחנו מבקשים מהשר להקפיא את ביצוע ההחלטה עד לקיום דיון עם הגורמים הרלוונטיים, לא איתנו, אנחנו לא חייבים להיות פה, עד למציאת פתרון חלופי.

משה גפני: זה צריך להיות בפיקוח פרלמנטרי.

יעקב ליצמן: אבל, אי אפשר להעמיס באמצע שנת תקציב.

יעקב ליצמן: אנחנו פונים גם על זה.

יורי שטרן: חבר הכנסת ליצמן, כל קיצוץ היום בא באמצע שנת תקציב.

יעקב ליצמן: אני לא מדבר על קיצוץ.

יעקב ליצמן: אבל, אי אפשר לחסל באמצע שנת תקציב.

יורי שטרן: לכן אני אומר שאנחנו מבקשים להקפיא את ההחלטה הזו עד למציאת פתרון דחוף שיבטיח את הקיום והתפקוד של קריות החינוך.

יורי שטרן: אנחנו מבקשים לשמוע מהשר תוך שבועיים, מה הם הצעדים שהוא נוקט.

יורי שטרן: טיבי, זה בכלל לא עניין פוליטי, אבל אי אפשר לקבל החלטות כאלה כך.

יורי שטרן: אם זה היה באמת מענק איזון או משהו אחר אז אלו הן מכות קשות, אבל אפשר להתאושש מהן.

יורי שטרן: פה מדובר בחיסול, לא במכה.

משה גפני: זו החלטה נכונה.

דוד אזולאי: אני רוצה להוסיף עוד משפט סיכום.

דוד אזולאי: הוועדה פונה לשר הפנים ולשר האוצר לנהוג בקריות החינוך בדומה לחברון.

יורי שטרן: לא, אין משהו שהוא דומה לחברון עיר האבות.

אברהם פרידמן: כל הכספים מחולקים היום על פי קריטריונים שפורסמו ברשומות וזה פתוח בפני כולם.

אברהם פרידמן: שנית, להבדיל ממוסדות קטנים שהרשות המקומית מתקצבת אותם, פה הרשות המקומית מעמידה את המוסדות האלה בלא שום חלופה.

אברהם פרידמן: מודיעים מהיום להיום.

משה גפני: נכון.

משה גפני: אברהם, ההחלטה היא החלטה נכונה.

דוד אזולאי: האם אתם מוכנים לקבל את ההחלטה שלי בכל זאת?

יורי שטרן: אני אומר לך, אין כמו חברון.

משה גפני: תודה רבה, אדוני היושב ראש.

יורי שטרן: הישיבה נעולה.